ChromeOS Flex skal genoplive din gamle Windows- eller Mac-computer

Mange brugere med ældre pc’er og Mac-computere er havnet i en træls situation. Når en computer ikke længere får de nødvendige opdateringer, står valget ofte mellem to dyre eller dårlige løsninger: køb en ny maskine, eller fortsæt med en usikker og forældet enhed. Nu prøver Google at skubbe til den ligning.

Sammen med refurb-virksomheden Back Market lancerer selskabet et nyt USB-kit med ChromeOS Flex – et gratis styresystem, der er udviklet til at puste nyt liv i gamle computere. Din gamle laptop skal ikke nødvendigvis på lossepladsen, bare fordi dens gamle software er færdig.

Google går efter den ikke-tekniske bruger

ChromeOS Flex har allerede kunnet hentes gratis på nettet i noget tid. Det nye er, at Google nu forsøger at gøre løsningen langt mere tilgængelig for almindelige brugere, der ikke gider rode med installationer, boot-medier og tekniske guides.

For omkring 3 euro – 24 kroner – får man et genanvendeligt USB-drev med det nødvendige installationsværktøj samt adgang til vejledninger og videoer, som trin for trin viser, hvordan man skifter. Det er med andre ord ikke længere kun en løsning for nørder. Det er også et forsøg på at gøre gamle computere brugbare igen for helt almindelige mennesker.

Et gratis alternativ til en ny computer

Googles hensigt er næsten ædel: Bare fordi et operativsystem mister støtte, betyder det ikke, at selve hardwaren er færdig. I et blogindlæg skriver Ted Briggs, Platforms & Devices Lead for Sustainability Strategic Partnerships hos Google, at samarbejdet skal hjælpe brugere med at “omdanne din aldrende bærbare til en hurtig, sikker og bæredygtig maskine – helt gratis”.

Det er præcis dét argument, der kan ramme mange forbrugere lige nu. For når en computer føles gammel, er det ofte ikke maskinen i sig selv, der er problemet – det er softwaren omkring den.
ChromeOS Flex skal derfor fungere som en slags digital genoplivning: et lettere og mere moderne styresystem, der kan gøre en træt pc eller Mac mere sikker og mere anvendelig i hverdagen.

Ikke for alle – men interessant for mange

Det her er ikke nødvendigvis en mirakelløsning for alle. ChromeOS Flex er stadig ChromeOS, og det betyder også, at oplevelsen bliver mere webbaseret og mindre klassisk pc-agtig, end mange Windows-brugere er vant til.

Men for den store gruppe, der mest bruger deres computer til mail, browser, streaming, tekstbehandling og let arbejde, kan det være en overraskende attraktiv genvej. Især hvis alternativet er at bruge mange tusinde kroner på en ny laptop.

Google har lavet en liste, hvor man kan se, om ens gamle maskine er kompatibel med ChromeOS Flex.

ChromeOS Flex skal genoplive din gamle Windows- eller Mac-computer